小桃值風零落殆盡偶成鄙句奉呈諸君
作者：强至
朝代：宋

paragraphs: 小桃庭前祗一株，無數花開艷新繡。
破蕊脈脈向人笑，鬧枝酣酣索春鬥。
只見蜜蜂來往喧，不道雙燕共時候。
醉吟繞花日幾遭，坐卧欲來花下就。
東風昨夜忽顛狂，曉枝點檢不依舊。
惜無錦帳闊百步，遮藏免被風力驟。
小兒地上拾亂片，猶愛殘香再三嗅。
桃兮開落奈汝何，却取餘杯醉春晝。